Venstres energiminister Lars Christian Lilleholts hustru, Jane Lilleholt, blev for godt et halvt år siden ansat i den hårdt kritiserede energikoncern Ewii, hvor parret nu risikerer at komme under mistanke for interessekonflikter.

Annonce

Ewii: Den udskældte jysk-fynske energikoncern Ewii med den nu fyrede topchef Knud Steen Larsen i spidsen valgte for godt et halvt år siden at ansætte hustruen til energiminister Lars Christian Lilleholt (V) i en nyoprettet stilling. Hverken Lars Christian Lilleholt eller Jane Lilleholt, der bor på samme eksklusive gade, Langelinie i Odense, som Ewiis tidligere topchef Knud Steen Larsen, ønsker at kommentere ansættelsen over for Avisen Danmark, selv om parret nu risikerer at blive mistænkt for interessekonflikter eller endnu værre konspirationsteorier. Faktisk skal Jane Lilleholt blandt andet stå i spidsen for og have ansvaret for energikoncernens reduktion af Co2-udledningen, der er et af hendes mands politiske ministerområder. Nyheden kommer i kølvandet på den seneste måneds afsløringer af Ewii-direktør Knud Steen Larsens dobbeltroller, sponsorerede luksusrejser sammen med konen og to sønner samt hård kritik af million-lønningerne i koncernen, der tirsdag førte til fyringen af den magtfulde topchef.

I Ewii kigger vi hverken på navne eller etnicitet, når vi ansætter nye medarbejdere. Jens Christian Sørensen, konstitueret administrerende direktør i Ewii-koncernen.

Lilleholts job i Ewii Energiminister Lars Christian Lilleholts kone, Jane Lilleholt, tiltrådte den nyoprettede stilling som såkaldt qhse manager i Ewii, den 1. december sidste år.Stillingen, der på dansk kan oversættes til afdelingsleder/underdirektør med ansvar for kvalitet, sundhed, sikkerhed og miljø, indebærer blandt andet, at Jane Lilleholt skal stå i spidsen for Ewiis miljøindsats og reduktion af Co2-udledning, der netop politisk hører under hendes mands minister-område. Stillingen blev beskrevet således af Ewii, da den blev slået op: "Som qhse manager i Ewii-koncernen står du i spidsen for den strategiske udvikling af arbejdsmiljø- og miljøarbejdet. Stillingen er nyoprettet med henblik på at styrke indsatsen indenfor csr-området, så Ewii går foran som rollemodel indenfor arbejdsmiljø og miljø. Du ansættes i en moderne og innovativ energivirksomhed i vækst, hvor vi prioriterer din faglige og personlige udvikling højt. Dine hovedopgaver er at sikre et sundt og sikkert arbejdsmiljø i Ewii-koncernen - herunder varetagelse af opgaver i relation til Arbejdsmiljøorganisationen - samt at udvikle koncernens miljøindsats, hvilket blandt andet indebærer en reduktion af Co2-udledningen. Det betyder, at du skal stå i spidsen for målformulering samt udvikling og eksekvering af forebyggende handlingsplaner indenfor såvel arbejdsmiljø som miljø."

Annonce

Ikke jobforbud for en ministers hustru

Professor og ekspert i offentlig virksomheder, Per Nikolaj Bukh ved Institut for Økonomi og Ledelse på Aalborg Universitet, har følgende kommentar til, at energiminister Lars Christian Lilleholts kone er blevet ansat i Ewii: - Først og fremmest vil jeg betegne det som kuriøst. Der er jo ikke jobforbud for en ministers hustru, så som udgangspunkt, når hun kun sidder i en stabsfunktion og ikke i toppen af direktionen, så er der ikke noget problematisk her. Jeg vil også tro, at ministeren vil sige, at han ikke kommer i en habilitets-situation i forhold til hende, fordi han har en styrelse, der regulerer energikoncernen, påpeger Per Nikolaj Bukh og tilføjer så, at der alligevel kan opstå en snert af interessekonflikt: - Men Ewii er jo ikke en ubetydelig forsyningsvirksomhed, og en del af de politiske ting, der er på spil i koncernen, ligger jo inden for ministerens område, så man kan ikke udelukke, at koncernen ubevidst har skelet til det netværk, man får adgang til ved en ansættelse. Der er ikke noget forkert i det, men når ægteparret hen over middagsbordet taler om sager, der vedrører politik og Ewii, så er der jo båret ved til konspirationsbålet, siger Per Nikolaj Bukh.

Annonce

Ministeren har ingen kommentarer

Avisen Danmark har forelagt oplysningerne om ansættelsen af Lars Christian Lilleholts kone for Ewiis bestyrelsesformand, Middelfarts socialdemokratiske borgmester Steen Dahlstrøm. - Jeg har fået at vide, hun var blevet ansat. Men prøv at ring til vores konstituerede direktør, jens Christian Sørensen. Jeg har ikke haft noget med ansættelsen at gøre. Det er ham, der har sagen nu, fortæller Steen Dahlstrøm. Avisen Danmark ville gerne have haft en kommentar til ansættelsen fra energiminister Lars Christian Lilleholt (V) om, hvorvidt ægteparret ikke havde overvejet risikoen for interessekonflikter inden ansættelsen 1. december sidste år. Men energiministerens pressechef henviser blot til Ewii: - Ministeren har ingen kommentarer. Spørgsmål om ansættelsesforhold i Ewii bør rettes til firmaet, lyder den kortfattede besked.

Annonce

Kigger ikke på navne eller etnicitet